Au învățat din greșelile trecutului! Decizia radicală a catalanilor în cazul lui Lamine Yamal
Lamine Yamal are un sezon excepțional atât la echipa de club, cât și la prima reprezentativă a Spaniei, reușind să stabilească noi recorduri.
La doar 16 ani, Lamine Yamal a devenit jucător de bază al catalanilor și a reușit să se impună și la naționala Spaniei, unde are deja șase convocări și două goluri marcate.
În mai puțin de un an, cota jucătorului s-a triplat, ajungând să valoreze, în prezent, 75 milioane de euro. De altfel, în acest sezon, ibericul a jucat în 45 de meciuri și poate ajunge la 69 de partide dacă va fi convocat la EURO 2024 și Jocurile Olimpice de la Paris.
Catalanii, precauți în privința lui Lamine Yamal
Jurnaliștii de la publicația Sport au explicat că oficialii de la FC Barcelona încearcă să ia măsuri de prevenție în cazul tânărului jucător, pentru a nu-l forța din punct de vedere fizic, mai ales că procesul de creștere nu s-a încheiat.
După problemele cu care s-au confruntat cu Pedri, Gavi și Ansu Fati, jucători care au numeroase probleme medicale în urma efortului constant făcut de la vârste fragede, catalanii încearcă să-și protejeze starul.
Gruparea de pe Camp Nou le-ar fi cerut celor de la Federația Spaniolă de Fotbal să nu-l cheme pe Lamine Yamal la Olimpiadă, iar în următoarea perioadă vor alege cu atenție partidele în care va fi folosit.
Transformarea impresionantă a lui Lamine Yamal
În acest sezon, Lamine Yamal a evoluat în 39 de partide pentru FC Barcelona, reușind să marcheze de șase ori și să ofere șapte assisturi.
Publicația Mundo Deportivo a dezvăluit unul dintre motivele din spatele succesului ibericului, explicând că staff-ul catalanilor i-a creat un program personalizat pentru îmbunătățirea fizicului, adaptat vârstei sale, în urma căruia a câștigat șapte kilograme de masă musculară, de la începutul sezonului.
FC Barcelona a anunțat prelungirea înțelegerii cu Lamine Yamal până pe 30 iunie 2026 și și-a asigurat astfel continuitatea tânărului jucător, contractul semnat având o clauză de un miliard de euro.
Urmăriți SPORT.RO și pe Google News